Il-Partit Laburista rreaġixxa għal proposta li saret ilbieraħ fil-Parlament mid-deputat Nazzjonalista Chris Said u qal li wara li l-liġi tal-finazjament tal-partiti tħalliet fuq l-ixkaffa minn Gvern Nazzjonalista wara l-ieħor, illum Simon Busuttil qed jgħid li din il-liġi għandha sservi sabiex il-poplu Malti u Għawdxi jħallas għall-inkompetnza tal-Partit Nazzjonalista stess. Fil-Parlament ilbieraħ, is-Segretarju Ġenerali tal-Partit Nazzjonalista Chris Said qal li l-Oppozizzjoni se tressaq emendi għall-abbozz ta’ liġi dwar il-finanzjament tal-partiti biex partiti politiċi rappreżentati fil-Parlament jingħataw kumpens finanzjarju daqs dak il-Partit li jkollu dħul minn proprjetà tal-Gvern li jkun qed jokkupa. L-Avukat Said sostna li l-emenda għandha tgħodd għall-aħħar 30 sena bil-kumpens jingħata darba biss. Huwa qal li jekk dan ma jsirx l-Oppożizzjoni tieħu passi oħra għax dan ikun jammonta għal diskriminazzjoni politika li tmur kontra l-Kostituzzjoni. Fir-reazzjoni tiegħu, il-PL qal li Gvern Laburista sa mill-bidu nett tkellem dwar l-importanza ta’ liġi li tirregola l-finanzi tal-Partiti politiċi, hekk kif amministrazzjonijiet preċedenti kaxkru saqajhom biex idaħħlu din il-liġi li fuq kollox idaħħal aktar trasparenza għal mod kif ikunu amministrati l-fondi tal-Partiti. Żied jingħad li waqt li Gvern Laburista mmexxi mill-Prim Ministru Joseph Muscat irid bis-serjetà jdaħħal aktar trasparenza permezz ta’ din il-liġi u liġijiet bħat-tneħħija tal-preskrizzjoni fuq reati marbuta mal-korruzzjoni u mwettqa mill-politiċi u l-liġi tal-Whistleblower, Simon Busuttil irid iħalli l-affarijiet kif inhuma.